**PASKAIDROJUMA RAKSTS**

**Bauskas novada domes 2024.gada 30.maija saistošajiem noteikumiem Nr.\_\_ “Bauskas novada pašvaldības brīvprātīgās iniciatīvas pabalsti”**

|  |  |
| --- | --- |
| **Paskaidrojuma raksta sadaļa** | **Norādāmā informācija** |
| 1. Mērķis un nepieciešamības pamatojums | Likuma “Par pašvaldībām” 12.pants noteica, ka pašvaldība attiecīgās administratīvās teritorijas iedzīvotāju interesēs var brīvprātīgi realizēt savas iniciatīvas ikvienā jautājumā. Ievērojot minēto, Bauskas novada dome, saskaņā ar likuma “Par pašvaldībām” 43.panta trešo daļu, 2021.gada 25.novembrī pieņēma lēmumu Nr.379 “Par saistošo noteikumu “Bauskas novada pašvaldības brīvprātīgās iniciatīvas pabalsti” apstiprināšanu”, ar kuru apstiprināti Bauskas novada domes 2021.gada 25.novembra saistošie noteikumi Nr.14 “Bauskas novada pašvaldības brīvprātīgās iniciatīvas pabalsti” (turpmāk – 2021.gada 25.novembra saistošie noteikumi).  2021.gada 25.novembra saistošo noteikumu mērķis bija sniegt materiālu atbalstu konkrētām mērķa grupām, līdz ar to tajā tika ietvertas tiesības personām (ģimenēm), kuras deklarējušas savu dzīvesvietu Bauskas novada pašvaldībā (turpmāk – Pašvaldība), nepieciešamības gadījumā saņemt kādu no vienpadsmit pabalstiem:   1. apbedīšanas pabalstu; 2. pabalstu personai, kura atbrīvojusies no brīvības atņemšanas iestādes; 3. pabalstu transporta izdevumu kompensēšanai; 4. pabalstu sociālās rehabilitācijas mērķu sasniegšanai; 5. pabalstu mācību gada uzsākšanai daudzbērnu ģimenēm; 6. pabalstu ēdināšanai pirmsskolas, vispārējās un profesionālās izglītības iestādēs; 7. pabalstu uzturam natūrā; 8. pabalstu jaundzimušā aprūpei; 9. pabalstu nozīmīgā dzīves jubilejā; 10. pabalstu nozīmīgā kāzu jubilejā; 11. pabalstu politiski represētajām personām.   2023.gada 1.janvārī stājās spēkā Pašvaldību likums un saskaņā ar Pašvaldību likuma pārejas noteikumu 6.punktu dome izvērtē uz likuma “Par pašvaldībām” normu pamata izdoto saistošo noteikumu atbilstību šim likumam un izdod jaunus saistošos noteikumus atbilstoši šajā likumā ietvertajam pilnvarojumam. Līdz jaunu saistošo noteikumu spēkā stāšanās dienai, bet ne ilgāk kā līdz 2024.gada 30.jūnijam piemērojami uz likuma “Par pašvaldībām” normu pamata izdotie saistošie noteikumi, ciktāl tie nav pretrunā ar šo likumu.  Ievērojot minēto, lai Pašvaldība varētu turpināt īstenot mērķi, kas ietverts jau 2021.gada 25.novembra saistošajos noteikumos – sniegt materiālu atbalstu noteiktām mērķa grupām, nepieciešams izdot jaunus saistošos noteikumus, pamatojoties uz Pašvaldību likumā noteikto izdošanas tiesisko pamatu – Pašvaldību likuma 44.panta otro daļu, kas nosaka, ka dome var izdot saistošos noteikumus, lai nodrošinātu pašvaldības autonomo funkciju un brīvprātīgo iniciatīvu izpildi, ievērojot likumos vai Ministru kabineta noteikumos paredzēto funkciju izpildes kārtību.  Saistošo noteikumu regulējums, salīdzinot ar 2021.gada 25.novembra saistošajos noteikumos ietverto, pēc būtības nav mainīts, ir veikti atsevišķi precizējumi attiecībā uz pabalstu saņemšanas kārību, kā arī mainīti divu pabalstu apmēri:   1. pabalsta apmērs, sasniedzot 90 un 95 gadu jubileju – 100 *euro* apmērā un pabalsta apmērs, sasniedzot 100 gadu un katru nākamo dzīves gadu jubileju – 200 *euro* apmērā; 2. pabalsts politiski represētajām personām – 200 *euro* apmērā. |
| 2. Fiskālā ietekme uz pašvaldības budžetu | Saistošo noteikumu īstenošanas fiskālās ietekmes prognoze uz Pašvaldības budžetu paredz izdevumu daļu. Pašvaldības izdevumi 2023.gadā, veicot pabalstu izmaksu, bija 428 718 *euro*:  1) apbedīšanas pabalsts – 54 600 *euro* apmērā;  2) pabalsts personai, kura atbrīvojusies no brīvības atņemšanas iestādes – 843 *euro* apmērā;  3) pabalsts transporta izdevumu kompensēšanai – 1827 *euro* apmērā;  4) pabalsts sociālās rehabilitācijas mērķu sasniegšanai – 26 082 *euro*;  5) pabalsts mācību gada uzsākšanai daudzbērnu ģimenēm – 69 080 *euro*;  6) pabalsts ēdināšanai pirmsskolas, vispārējās un profesionālās izglītības iestādēs – 145 402 *euro*;  7) pabalsts uzturam natūrā – 15 656 *euro*;  8) pabalsts jaundzimušā aprūpei – 65 000 *euro*;  9) pabalsts nozīmīgā dzīves jubilejā – 6320 *euro*;  10) pabalsts nozīmīgā kāzu jubilejā – 18 800 *euro*;  11) pabalsts politiski represētajām personām – 25 100 *euro*.  2024. gada budžetā ieplānotā kopējā summa pabalstu izmaksai ir 529 318 *euro*:  1) apbedīšanas pabalsts – 63 000 *euro* apmērā;  2) pabalsts personai, kura atbrīvojusies no brīvības atņemšanas iestādes – 1370 *euro* apmērā;  3) pabalsts transporta izdevumu kompensēšanai – 2250 *euro* apmērā;  4) pabalsts sociālās rehabilitācijas mērķu sasniegšanai – 19 500 *euro*;  5) pabalsts mācību gada uzsākšanai daudzbērnu ģimenēm – 69 850 *euro*;  6) pabalsts ēdināšanai pirmsskolas, vispārējās un profesionālās izglītības iestādēs – 234 108 *euro*;  7) pabalsts uzturam natūrā – 18 000 *euro*;  8) pabalsts jaundzimušā aprūpei – 66 000 *euro*;  9) pabalsts nozīmīgā dzīves jubilejā – 7040 *euro*;  10) pabalsts nozīmīgā kāzu jubilejā – 21 400 *euro*;  11) pabalsts politiski represētajām personām – 26 800 *euro*.  Ņemot vērā, ka atsevišķiem pabalstu veidiem līdz ar saistošo noteikumu spēkā stāšanos pabalsta izmaksas kārtība un apmērs tiek mainīts, paredzamas izmaiņas kopējā plānotajā izmaksājamajā pabalstu summā 2024.gadā. Tā kā pabalsts ēdināšanai pirmsskolas, vispārējās un profesionālās izglītības iestādēs tiks piešķirts tikai mācību gada laikā, paredzams plānotās nepieciešamās summas minētā pabalsta izmaksai samazinājums par 52 143 *euro*. Savukārt pabalsta nozīmīgās dzīves jubilejās un pabalsta politiski represētajām personām apmērs tiks palielināts, līdz ar to šo pabalstu izmaksai būs nepieciešami papildu līdzekļi: pabalstam nozīmīgās dzīves jubilejās 2060 *euro* apmērā un pabalstam politiski represētajām personām 26 800 *euro* apmērā. |
| 3. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci | Sociālā ietekme – saistošie noteikumi rada tiešu ietekmi uz sociāli mazaizsargātām personu grupām, jo līdz ar pabalstu piešķiršanu tiek saņemts papildu atbalsts, lai tās varētu nodrošināt savas pamatvajadzības.  Ietekme uz iedzīvotāju veselību – saistošie noteikumi var radīt ietekmi uz personas veselību un labklājību, jo tajos ir ietvertas tiesības saņemt pabalstus tādām personu grupām, kurām var būt nepieciešama veselības uzlabošana, piemēram, pabalsts transporta izdevumu kompensēšanai, pabalsts sociālās rehabilitācijas mērķu sasniegšanai, kā arī pabalsts jaundzimušā aprūpei.  Ietekme uz vidi, uzņēmējdarbības vidi un konkurenci – nav attiecināms. |
| 4. Ietekme uz administratīvajām procedūrām un to izmaksām | Salīdzinot ar 2021.gada 25.novembra saistošajos noteikumos ietverto regulējumu par pabalstu pieprasīšanu ar jaunajos saistošajos noteikumos noteikto, regulējums nav mainīts, ir veikti precizējumi atsevišķiem pabalstu veidiem attiecībā uz pabalsta saņemšanas kārtību. Papildus tam saistošie noteikumi ir papildināti ar iesnieguma par pabalstu pieprasīšanu iesniegšanas veidiem, norādot, ka iesniegumu Pašvaldības iestādei “Bauskas novada Sociālais dienests” (turpmāk – Sociālais dienests) var iesniegt:   1. iesniedzot klātienē Sociālajā dienestā vai kādā no Sociālā dienesta klientu pieņemšanas vietām; 2. iesniedzot klātienē kādā no Bauskas novada Valsts un pašvaldības vienotajiem klientu apkalpošanas centriem. 3. nosūtot rakstveida elektroniski parakstītu iesniegumu Sociālajam dienestam uz Sociālā dienesta oficiālo elektroniskā pasta adresi: socialais.dienests@bauskasnovads.lv; 4. nosūtot rakstveida elektroniski parakstītu iesniegumu Sociālajam dienestam oficiālajā elektroniskajā adresē (eAdrese); 5. nosūtot Sociālajam dienestam pa pastu (“Bauskas novada Sociālais dienests”, Rūpniecības iela 7, Bauska, Bauskas novads, LV-3901).   Sociālais dienests viena mēneša laikā pēc iesnieguma saņemšanas pieņem lēmumu par pabalsta piešķiršanu vai atteikumu piešķirt pabalstu. Sociālā dienesta pieņemtos lēmumus vai faktisko rīcību var apstrīdēt Bauskas novada domē (Uzvaras iela 1, Bauska, Bauskas novads, LV-3901) Administratīvā procesa likuma noteiktajā kārtībā.  Jautājumu gadījumā par saistošo noteikumu piemērošanu persona var vērsties Sociālajā dienestā. |
| 5. Ietekme uz pašvaldības funkcijām un cilvēkresursiem | Saistošie noteikumi izstrādāti, lai īstenotu Pašvaldību likuma 4.panta pirmās daļas 9.punktā noteikto autonomo funkciju – nodrošināt iedzīvotājiem atbalstu sociālo problēmu risināšanā, kā arī iespēju saņemt sociālo palīdzību un sociālos pakalpojumus.  Papildu cilvēkresursu iesaiste Saistošo noteikumu īstenošanā netiek paredzēta. |
| 6. Informācija par izpildes nodrošināšanu | Atbildīgā institūcija par saistošo noteikumu izpildi ir Sociālais dienests. Jauna institūciju izveide, esošo likvidācija vai reorganizācija nav paredzēta.  Izpildes nodrošināšanai papildu resursi nav nepieciešami. |
| 7. Prasību un izmaksu samērīgums pret ieguvumiem, ko sniedz mērķa sasniegšana | Pašvaldība, darbojoties likumdevēja piešķirtās rīcības brīvības ietvaros, saistošos noteikumus izdod nolūkā īstenot brīvprātīgās iniciatīvas, proti, izraudzījusies tiesiski pieļaujamu līdzekli, lai regulētu, kādos gadījumos Bauskas novada iedzīvotājiem no budžeta izmaksājams pabalsts. To apmērs noteikts, izvērtējot Pašvaldības budžeta iespējas ilgtermiņā un samērojot ar pārējiem uzdevumiem sociālās palīdzības u.c. funkciju izpildes jomā, lai Bauskas novadā dzīvojošām personām nodrošinātu līdzsvarotu, efektīvu un ilgtspējīgu Pašvaldības visu pakalpojumu pieejamību.  Līdz ar to saistošie noteikumi ir piemēroti leģitīmā mērķa sasniegšanai un paredz tikai to, kas ir vajadzīgs minētā mērķa sasniegšanai, tas ir, sniegt konkrētām personu grupām papildu materiālo atbalstu, lai tās varētu nodrošināt savas pamatvajadzības. Pašvaldības izraudzītie līdzekļi ir samērīgi un atbilstoši leģitīmā mērķa sasniegšanai. |
| 8. Izstrādes gaitā veiktās konsultācijas ar privātpersonām un institūcijām | Saistošo noteikumu izstrādes procesā notikušas konsultācijas un diskusijas starp Pašvaldības speciālistiem.  Saistošie noteikumi no \_\_\_\_\_\_ līdz \_\_\_\_\_\_\_\_\_\_ publicēti Pašvaldības mājaslapā www.bauskasnovads.lv sabiedrības viedokļa noskaidrošanai. |

Domes priekšsēdētājs Aivars Okmanis